**Фонд оценочных средств**

**Чеченская литература (5-9 кл)**

**5-г1а класс**

**Изложени «Ломмий, цхьогаллий»**

Лом къан а делла к1елдисира. Тохара санна акхарой леца карх ца долура цуьнан. Т1аккха цо х1илла дира. Ша цомгуш ду аьлла сурт а х1оттийна, охьадижира Лом шен бен чу. Цуьнга хьажа ца веънарг кхана бехке хир ву, бохуш, акхарой т1еэха дуьйладелира цунна, могашалла хатта.

Чу мел деана экха кхаьллина делира Лом. Цхьана дийнахь лоьме хьажа деана хилла Цхьогал. Не1аре а х1оьттина, цо хаьттина: «Х1ун хьал ду хьоьгахь, хьоме Лом, г1оли юй хьуна?» – аьлла.

Ша 1аламат ч1ог1а цомгуш долчуха сурт а х1оттийна, халла йовхарш а тоьхна, г1ийла ц1евзина Лом:

– Цхьогал, хьо дац и? Дера соьгахь вон хьал ма ду. Чу долий, парг1атдалахьа.

– Дера чудеача соьгахь кхин а вон хьал хир ма дара. Хьан чу йог1уш лараш дуккха а го сунна, арайолуш-м яц цхьа а, – аьлла х1илла долчу цхьогало(128 дош)

**План.**

**1.**Къеначу лоьман цамгар.

**2.** Акхарошна хуьлу х1илла.

**3.** Цхьогалан Лом долчу дар.

**4.** Цхьогалан х1илла

**Изложени «Дика амал»**

1аьнан зама. Ша хьаьхначу арахь когаш шерша. Хи дахьаш йог1у цхьа йоккха зуда. Гу т1е хьалайолуш галйолу иза. Когаш шершаш саца а ца елла, охьакхета зуда. И гира ша т1ехь ловзуш волчу 1умарний, Мохьмадний. 1умар, зудчуьнга а хьаьжна, велавелира. Цунна оьг1азваханчу Мохьмада элира: «Эхь ца хетта хьуна вела, хьо-х дешархо ву!» Т1аккха цо, зудчунна хьалаг1атта г1о а дина, ведарш юха дуза а дуьзна, уьш ц1а даьхьира. Зудчо резахиларца даггара баркалла элира Мохьмадна. Шолг1ачу дийнахь хьехархочо дикачу амалех лаьцна къамел дира.

Класс ладоьг1уш д1атийнера.

Хьехархочо дийцира Мохьмада селхана зудчун г1о лацарх. Зудчо кехат даийтина хиллера школе.

– Мохьмад ц1ийвеллера, цул а ц1ийвеллера селхана зудчух вийлина 1умар.

Эххар а хьехархочуьнга дош дийхира цо. Хьехархочо бакъо елира. Шегара даьлла г1алат ма-дарра д1адийцира 1умара. Дешархошка а, Мохьмаде а шена бехк цабиллар дийхира цо.

**План.**

**1.**Зудчун охьакхетар**.**

**2**. 1умаран г1алат валар**.**

**3**. Мохьмадан оьг1азвахар.

**4.** Йоккхачу стеган баркалла.

**5.** Хьехархочун къамел.

**6.** К1ентан кхетар.

**6- г1а класс**

**Изложени «Наж»**

Иштта стомма г1ад а, шуьйра баьржина бухь а болуш даккхий дитташ дукха ца хуьлу. Хьуьнан белхан говзанчаша цуьнан барх1 б1е шо хир ду олура. Ялх-ворх1 стага куьйгаш лаьцна го бича, мара тарлора иза.

Къена белахь а, цунах рицкъ долуш дукха акхарой хуьлура.. Цуьнан нежнаш дуура черчаша, тарсалша, ч1ег1агаша. Ножан г1одаюккъехь йоккха херо яра.

Цхьана дийнахь ворданахь дечиге ваханчу Доча-Борзерчу Жамалайлина хааделира оцу ножан хари чохь цхьаммо ц1е латийна хилар. Чу а воьссина, хьаьжира иза. Дуккха а дечиган к1ора бара чохь. Чухула аг1ор г1ад ч1ог1а даьгнера. Иштта битича, наж бакъабала кхерам бара.

Шолг1ачу дийнахь гаммий, беллий эцна, ворданахь вухавахара Жамалайла. Хари чу а ваьлла, белаца к1ора аратесира цо. Оцу к1орано ворданан ц1а хьаладуьзира. Т1аккха гам хьокхуш, ножан чухулара г1ад ц1андан волавелира иза. Юьхь, дег1 к1урзех дуьзнера. Хьацаро вашийнера. Амма хари чоь а, пенаш кхоччуш д1ац1андира цо. К1оранах ворда йоьттира Жамалайлас.

Туьйранахь вуьйцу 1аьржа-Хожех тарвелла Жамалайла ц1а веача, ц1еранаш а, лулахой а ч1ог1а цецбевллера. Цо дийцира ша динарг.

Жамалайлас лоьралла лелор бахьана долуш, дитт дакъа ца делира

**План:**

**1**.Къена наж.

**2.** Ножан пайда.

**3**. Жамалайлина гинарг.

**4**. Ножан херо ц1анъяр

**5.**Дитт дийна дисна.

**Изложени «Хазахетар»**

Ч1ег1ардигаш схьадаьхкина хан яра иза. Сулимина ч1ог1а дукхадеза и олхазар. Цо церан тидам а, терго а йора.

Цхьана 1уьйранна раг1у к1елхьара бенара ч1ег1ардиг ч1ог1а шега хьоьжуш санна хийтира Сулимина. Цуьнга хьоьжуш а лаьттина, ишколе д1авахара иза. Амма ишколехь ч1ег1ардигана сагатдеш, цхьа дагахьбаллам хилла хан яьккхира цо. Урокаш чекх ма-евллинехь, хье ца луш ц1а а веана, бене хьалахьаьжира иза.Ч1ег1ардиг тохара ма – хиллара 1аш дара. Хьежар хьалхалерчул а г1ийла хийтира кхунна.

Кхин д1а ойла ца еш, лами а беана, сихха хьала а ваьлла, бен чу куьг кховдийра Сулимас. Ч1ег1ардиг, меттах ца хьовш, жимма хебира. Меллаша иза бен чуьра схьаэцначул т1аьхьа Сулима доллучух кхийтира: ч1ег1ардиган когах хьирчина, уьш меттах баха йиш йоцуш, чилланан теш хиллера. Сулимас охьа а воьссина, ч1ег1ардиг лар а деш, иза парг1атдоккхуш, кераюккъехь когаш т1е охьа а диллина, вукху куьйгаца дайн меттах хьадийра. «Д1аг1о хьайна парг1ат ду хьо»,-олуш. Ч1ег1ардиг, ца тешаш санна, кераюккъехь тийна, меттах а ца хьовш а 1ийна, ц1еххьана «ч1ир-ч1ир»аьлла хьалаиккхина, лами цхьана т1ег1ан т1е охьахиира.

Цул т1аьхьа т1ом делира иза, хаддаза «ч1ир-ч1ир» деш. Сулимина т1ехула ши-кхо го а баьккхина, х1аваэхь къайладелира. Цу г1уллакхан хазахетаро дог дузийна, вехха лийлира Сулима.

**План:**

**1**. Ч1ег1ардигаш схьадаьхкина

**2.** Сулимина хеттарг

**3**. Сулимас сагатдо

**4**. Х1ун хиллера ч1ег1ардигна?

**5.**Сулимас х1ун дира?

**7-г1а класс**

**Изложени «Къинхетам»**

Хьуьнна юьстаха , хин бердана шовзткъе пхиъ шовзткъе итт метр хир долуш,ша лаьтташ хиллера аьрзун бен т1ехь болу и дакъаделла,г1еххьа лекха дитт.

Шен ма хуьллу сан куьйгех з1ок етташ,со лазо,ша д1ахецийта г1ертара к1орни.Сихха иза чета а та1ийна,хьалаволуш иза лаза ца дайта,четахь к1орни аьрру пхьаьрса к1ел а хилийна, дитта т1ехула хьалаволавелира со.

Со бена т1е хьалакхаьчна воьдуш хезира суна цхьана олхазаро геннара хьаькхна варкъ(мохь). «Там бара иза х1окху к1орнин нана хила?!-дага а дог1уш,сихха сайн чета куьг а дахийтина, схьадаьккхира ас к1орни.Хьалакховдийна со иза бена чу дилла кхиъний, кхиазий а волуш «шорров» аьлла чу моха а еш, х1о-оккхул беха,боккха ши т1ам д1аса а бахийтина,нисса сан юьхьа т1е 1алашо лаьцна, яккхий ира м1араш т1ехь йолу когийн п1елгаш а даржийна, «ткъолоп» аьлла деана бена т1е кхийтира цхьа нана-доккха аьрзу.Айса схьалаьцна хилла диттан га д1а а хоьцуш, кегийн генаш а, к1охцалш а кегдеш, «къакъарашт» аьлла дитта т1ера охьачухецавелира со.Лаьттара хьалаиккхина, астаг1а а лелхаш, со ведда воьдуш, юха а хезира суна аьрзунан варкъ.Амма х1инца оьг1азалла а,кхерам а ца хезара олхазаран оцу маьхьарца.Иза х1инца толаман,доккхадеран ц1ог1а дара.

К1охцалша цистина куьйгаш а, юьхь а 1ийжара сан.Лаьттах кхетта коган гола а лазийнера.Амма сан дог доккхадера.Г1орасиз бер шен ненах д1а ма тоьхнера аса,х1аллакьхуьлучуьра к1елхьара а даьккхина.Адамашна сайн ницкъ кхочу г1о айса дарах ,цкъа а дагадеана дацара суна айса динчуьнан мах хадо.Амма оцу дийнахь айса и аьрзунан к1орни шен ненах д1атоьхча, и дерриг со а воцуш, кхин цхьа стаг волчуха, 1овдал санна,айса сайн хестош, даггара баркалла элира аса оцу к1орнех а, ненах а къинхетамбинчу оцу шолг1ачу сайна.(Саракаев Хь. «Малхана т1аьхьа»)

**План:**

**1**.Аьрзун бен.

**2**.К1орни шен метта д1адиллар.

**3**.Нана-аьрзу.

**4**.Аьрзунан толаман варкъ.

**5**.Динчуьнан мах хадор.

**Изложени «Мехала т1ай»**

Т1екхечира Зеуддин б1аьхалла йолалун доккха де.Межа хина тиллина долу т1ай доха а дина, дукха киранаш оцу боккхачу новкъа фашисташа д1асалелор юкъахдаккха дезаш дара. Оцу балхана т1ехь куьйгаллаШитовс дора.Шеца и йоккха операци кечъян а,кхочушъян а пхи т1емало къастийра цо. Оцу пхеа къонахчун латтарехь а, церан яххьаш т1ерачу хийцамех а уьш г1еххьа карзахбевлла хилар гуш дара.

-Уггар коьртаниг- т1айна гергга вай т1екхачар шайн хьашт мел ду къайлаха хила деза вайн,цигара д1аведча, ваьш оцу т1айн когаш к1ел хирриг.Оцу хенахь цигара хехой д1абаьхна, боцуш хир бу.Цул т1аьхьа цу т1ехула дехьаяла уггар хьалха йог1у машен цига кхачале,вай шадерг дина довла дезаш ду,-дан дезачух кхетийра шен накъостий командира.

Цул т1аьхьа хиллачу шадерригенах Зеуддина уггар дика дагадог1ург-иза взрывчатка а гихь, кхо б1е метр гергга генарчу берда йистехьа шаьш те1ар ду.Меггарг къаьсташ х1ума доцуш д1аманех тера хьалха те1ара х1орш.Халатийн башлакхаш чу а ихна, царна чохь даша а дешаш, шийла и ло кочех чу 1ийдалора.Зеуддина хаза а ца хезнера, т1ай ларден хехой шаьш д1абаьхнийла хоуьйтуш , шайга бина хаам.Дагадог1у лайлахула, саьнгарш т1ехула шен лелхар.Кхеравалар, ларвала г1ертар аьттехьа а дацара.Деккъа цхьаъ дара дагахь доллург:ледарло яла йиш яцара,цхьа а г1алат доцуш, шайна ма-хьеххара дан дезар.

Т1ай оьккхуьйту х1ума шаьш д1айоьллина а девлла, цунна т1е доьду тай лай т1ехула д1ахьаьдча,бердан йистехь волчу кхеран накъоста мохь туьйхира:

-Машенаш ю йог1уш!

Партизанаш цуьрриг кхерам боцчохь бара эккхарган ч1ог1алло кхеран когаш к1елхьара латта дегочу хенахь. Мостаг1ийн мера к1ел иккхинчу т1айн и деган юкъ цимар-цу хилла д1аелира.

Т1ай эккхийтинчу Зеуддиг1еран тоба, турпаллин г1уллакх а дина, шен меттамотт болчу юхаеара. Командира, т1емалой д1а а х1иттийна, операцин х1ор дакъалацархочунна шена доккха баркалла кхайкхийра.(Беловецкий В. «Зеуддин дуй»)

**План:**

**1**.Мехала т1ай.

**2**.Дан дезачух кхетор.

**3**.Зеуддин дагалецамаш.

**4**.Машенаш ю йог1уш.

**5**.Баркалла кхайкхор.

**Тест**

**1.Казахстане муха кхечира Напсат?**

а)Гергара нах болчу хьошалг1а еанера.

б)Халкъ махкахдоккхуш ц1ераяьккхинера.

в)Шен к1ентий болчу яха еанера.

г)Казахашца гергарло таса еанера.

**2.Маса шо дара Напсатан?**

а)Б1е шо.

б)Ши б1е шо.

в)Дезткъа шо хир дара.

г)Цхьанна а ца хаьара я цунна шена а.

**3.Ша махкахйоккхуш Напсата шеца араяьккхинарг х1ун яра?**

а)Т1орказ.

б)Текх.

в)Пондар.

г)Кортали.

**4.Маса к1ант вара Напсатан?**

а)Шиъ.

б)Виъ.

в)Ялх.

г)Ван а вацара.

**5.Казахстанан муьлхачу метте ялийнера Напсат а,цуьнца цхьаьна ц1ерабаьхнарш а?**

а)Чу станце.

б)Карабалта.

в)Алма-Ата.

г)Чушкала юьрта.

**6.Ц1ерайоккхуш а,яьккхинчул т1аьхьа а х1ун духар хуьлура Напсатана т1ехь?**

а)Г1абали.

б)Жигетка.

в)Йоманаш летийна тиша коч.

г)Шола коч.

**7.Напсатан когахь даим х1ун мачаш хуьлура?**

а)Не1армачаш.

б)Тударгаш.

в)Когаш берзина хуьлура.

г)Пошмакхаш.

**8.Йоккхачу стеган юьхь муха яра?**

а)Горга,безамехь.

б)Ал бос богуш,ц1ена.

в)Юткъа,еха.

г)Хебна,цхьа шад хилла.

**9.Махкахбаьхнарш Чушкала-юьртахь мича д1атарбира?**

а)Фермехь.

б)Божал чохь.

в)Хьешан ц1а чохь.

г)Клуба чохь.

**10.Напсата лекхна йиш хьан яьккхинера?**

а)Халкъо.

б)Димаев 1умара.

в)Цо ша яьккхинера.

г)Айдамирова Марема

**11.Юьхьанца буьйсанаш мичахь йохура Напсата?**

а)Божал чохь.

б) Клубехь.

в)Казахашкахь.

г)Напсата ша-шена даьккхинчу коша чохь.

**12.Деле х1ун дехар дора Напсата?**

а)Рицкъ ло шена олий.

б) Т1едуха,когадуха доьхура.

в)Лаьттара д1аэца ша олий.

г)Даймахка ц1аерзае ша олий.

**13.Кавказера бохийна балийначу нахе хьовса баьхкинарш цецбаьхнарг х1ун дара?**

а)Багахь шаьлтанаш,коьртахь ма1аш ца хилар.

б) Уьш цигонехь тера хилар.

в)Уьш хаза кечбелла хилар.

г)Церан карахь герз цахилар.

**14.Беже лелачу Сайд-1алисшайца 1ен д1айола аьлча,цуьнга х1ун элира Напсата?**

а)-Йиш яц сан.

б) –Со кешнашка хьажа дезаш ма ю

в)-Со ц1а яха дезаш ю.

г)-Со сайн к1ентий болчу г1ур ю.

**15.Нохчашна Даймахка ц1а берза бакъо елла,аьлла,хаам хилча,адам аьчк-некъа йистехь** **1аш долу мел хан яра?**

а)Бутт сов хан яра.

б) Цхьа к1ира дара.

в)Кхо-де буьйса.

г)Ахшо.

**16.Нах ц1а ца бохуьйтуш латторан бахьана х1ун ду бохура цхьаболчара?**

а)Хьалхавала стаг ца хилар?

б) Вагонаш цахилар.

в)Берриш цхьаьна бига лаар.

г)Божарий хьалха ц1а бига лаам хилар.

**17.Шен к1енташна ц1а баха бакъо яккха хьанна т1е йоьду ша олура Напсата?**

а)Хрущевна.

б) Молотовна.

в)Ворошиловна.

г)Сталинна.

**18.Нохчий ц1а бохкуьйтучу хенахь 1едалан коьртехь хилларг мила ву?**

а)Хрущев Н.С.

б) Калинин М.И.

в)Сталин И.В.

г)Ворошилов К.Е.

**19.Ц1а даха вагонаш яларна «бехкениг» х1ун лерира массара а?**

а) «Г1айбин чкъуьйриг»

б) Уполномоченни.

в)Баккхий нах.

г)1едалан векалш.

**20.Ц1ерпошт д1айолаелча,Напсат х1ун деш яра?**

а)Халхар деш яра.

б) Йоьлхуш яра.

в)Хиъна 1аш яра.

г)Вагонах тийсалуш яра.

**21. Напсат шен халкъаца Даймахка ц1а х1унда ца еара?**

а)Сталинера бакъо яьккхина йоцу дела.

б) Коьртаца телхина хиларна.

в)Шен Даймахкахь цхьа а воцу дела.

г)Казахех д1акъаста цалаарна.

**22.Шен гергарчу нахах маца къаьстинера Напсат?**

а)Даймахках йолуш.

б) Казахстане ялийча.

в)Новкъахь ц1анонна вагон т1ера охьайоьссинчохь.

г)Г1ала яханчох.

.

**8-г1а класс**

**Стогалла**

Массо а бер белхан бедар а юьйхина,белаш,нораш,девзигаш дохьуш схьагулделлера школан уьйт1а. Липа Умаровнас юха а шен-шен белхан меттиг д1агайтира, дан дезарг а дуьйцуш. Шайна т1едиллина г1уллакх д1адолийра 8 классан дешархоша.

Массеран а дегнаш ловзадохуш, хаза де дара т1едеанарг. Ч1ог1а сакъералуш забаршца, беларшца, эшаршца сихха г1уллакх деш бохкура уьш.

Киснашка куьйгаш а доьхкина, техкачу боларца берашна т1евеара Абу.

Синтарийн гонаш самсадаьхна а девлла, х1инцца зудаберашкара нораш, девзигаш схьаэца дагахь, царна т1едаьхкира божабераш а. Шега нуй схьаэца аьлча, нуй хьекха ша йо1 яц элира Абус.

-Хуур дара-кх, стогалла оьшуш долу г1уллакх т1е1оттаделча, ахьа х1ун до, - элира Сулимас. Цо аьлларг бакъдан санна, цу дийнахь хилира цхьа г1уллакх.

Бераша ша кхин тергал ца вича, Органа йисте ваха дагахь д1аволавелира Абу.

Эвлайисте ваьллачунна ма-дарра гуш дара дистина дог1у Орга. Цо д1акхоьхьуш долу дечигаш бехачу коьжалгашца схьалоьцуш гора бераш. Абу т1екхочуш ц1аьххьана д1асаида дуьйладелира уьш.

-Лоьма хи чу ваха! – мохь оьхура берийн.

Т1ехьаьддачу Абуна гира тулг1ешца кхиссалуш воллу жима к1ант. Абу сихха, цунна г1о дан дагахь, т1ехьаьдира. Ц1аьххьана хе буха а вахана, юха хьалаайбинчу к1ентан сенъеллачу юьхьах б1аьрг кхийтира цуьнан. Цхьаммо лере а веана «Хи бухавоьдучо ша схьаваккха г1оьртинарг чутакхаво, боху», - олуш санна хийтира к1антана. Мажвелла, вухавелира к1ант…

Абуна т1аьхь-т1аьхьа схьадог1учу берашна а хезира берийн маьхьарий. Хиллачух кхетта Сулима, мох санна, д1ахьаьдира хин йисте. Генара кхоьссина т1улган хьесапехь Органа чуиккхира иза.

Г1ора эшна, тулг1еш тола а тоьлла, хи буха воьдучу к1ентан месаш схьалаца кхиира Сулима.

Дукха хан ялале Сулимас 1ожаллех к1елхьара ваьккхира жима к1ант. Схьаваьккхинчу к1ентан кийрара хи охьа а дахийтина, цунна сада1а г1о деш дохкура бераш. Юьстаха лаьтташ вара Абу.

Цхьаммо а тергал ца вора иза.

«Х1ара муха хили? Ма эхь ду х1ара?! – боху г1айг1ане ойла яра, вота хилла, коьрта чохь етталуш. (Т. Ахмадован «Стогалла» дийцар т1ера)

**План.**

1. Школехь – белхи.

2. Сулимин хьуьнар.

3. Абус йина куралла.

4. Лоьма хи чу ваха!

5. Г1айг1ане ойланаш.

**Доттаг1ий.**

Хьалха схьакхечира б1аьсте. Шелонах д1ахьулъелла лаьтта к1елахь 1а а даьккхина, х1инца схьакъеда юьйлира бецан ира юьхьигаш. Х1инцале шайн кетарш охьакхийсина, хьаьвддий, девддий хьийзара бераш, цхьацца ловзарш вовшахдетташ.

Цхьана дийнахь хьуьнха, 1аьн к1ел дисина эгна б1араш лахьо доьлхуш дара бераш. Ч1ог1а лаьара Идрисана а цаьрца ваха, амма ден пурба доцуш ваха ца ваьхьара. Ца хоттуш вахча, еттар ю. Х1ун дича бакъахьа ду-те? Дукха ойланаш кирчира Идрисан коьртехь, эххар а ваха сацийра цо цига. Цкъа-шозза керта а хьаьжна, ког ма-боллу чехка д1аиккхира иза бераш даханчу аг1ор.

1елиний, Салауддиний т1аьхьах1оьттина вог1ура 1имранний, Лом-1елий. Массаьргахь тоьпаш яра. Бакъду, берашкахь ерш дечигах йина яра. Юькъачу хьуьна юккъехула меллаша д1аоьхура уьш.

Дитташ г1а даланза, ч1анадевлла лаьттара. Талларна дукха шовкъе хилла вог1ура ши к1ант. Дерриге а церан г1уллакх 1елас а, Салауддис йийна х1ума хьаьдда т1е а вахана схьаэцар дара.

1елас балдаш т1е п1елг биллира, г1овг1анаш ма йе, олуш. Тебаш жимма хьалхахьа а вахана, боккхачу кхура т1ехьа а лечкъина, топ хьажийра цо. Оцу сохьта, иза лаг оза кхиале, шийла мохь хезира схьа.

Таллархой мохь схьабеанчу аг1ор хьаьлхира. Хала дара хьуьна юккъехула чехка вада: дег1ах, когех, куьйгех детталора кондарийн генаш.

Ц1аьххьана хьун чекхъелира, к1оргачу 1ина юххехула д1абоьдучу новкъа лилхира уьш. Некъо гола тухучу меттехь 1ина йисте хьаьдира Салаудди. Чухьаьжначу цунна жима к1ант гира, цхьа кондар схьа а лаьцна, 1ин чу кхозуш. Сиха шегара топпий, юкъахдихкина доьхкий охьа а тесна, йистехь йолу хьаьмцан колл схьа а лаьцна, 1ина чу шершира иза. Лакха т1ехь волчу 1елас Салауддин пхьарс схьалецира. Хьаьмцах ког а г1ортийна, доггах хьалаозийра цо Салаудди. Вукхо шена т1аьххье хьалатакхийра к1ант.

1инчуьра хьалаваьккхина Идрис берашка хьаьжира, иза воьхна, кхеравелла вара.

Жим-има вог1уш меттавеара Идрис. Идриса дийцира ша 1ина юххерчу кулла к1елара охьаэгна б1араш лехьош ког а шершина охьакхетарх а, кондар караеана орца дохуш мохь хьекхарх а лаьцна. (Гайсултанов 1. «Доттаг1ий»)

**План.**

1. Б1аьсте яьлла.

2. Идрисан коьрте хьийза ойланаш.

3. Хьуьна юккъехь.

4. Шийла мохь.

5. 1ин чу вахнарг хьалаваккхар.

6. Идриса дуьйцу.

**9-г1а класс**

**Ден весет**

1уьйранна бевза –безачийн 1одика а йина,Дауд нара т1ехь ойлане 1ачу Товсолтина хьалха х1оьттира.

-К1ант!-элира Товсолтас.-Вай юха гой а ца хаьа.Аса сайн весет,цундела хьалххехь д1ахоуьйту хьоьга.Адамна дуьненчохь массо х1уманал дукха дезарг шен са ду,шен сил а дезарг-бер ду!Амма хаалахь,берел а хьоме бу хьуна Даймохк.Хьо лахь а,висахь а,Даймахкана хьанал чекхвалар-сан уггар а хьалхара весет ду хьоьга!Накъосташца йохье валий,дика кхочушделахь командиро командиро т1едиллинарг!Ца оьшучохь хьайн корта ,майралла гайта а г1ортий,1ожална к1ел ма лацалахь,амма толамна оьшучохь –и кхоо ма г1орталахь! Т1аьхьенан ойла т1ех йиначух къонаха ца хилла!1ожаллех ларло,амма ма кхера.Тахана дуьххьара араволу хьо хьайн ц1ент1ера:дин некъаца бевза,к1ант арахь вевза.Адамашца догц1ена,ийна хила.Царна дика дан мало а ма е,вониг дан сих а ма ло:ахьа динарг,гобоккхий духакхочу хьуна.Юххерчарна хьайн х1ума а ма кхоае:нахана делларг юха карийна,шена дитинарг дайна.Хьайна оьшург дика 1алашде,амма х1уманна т1ехь сутара ма хила.Нахаца чорда ма хила ,амма сов к1еда а хила эшац.Сов муьста хилахь,наха охьатосур ву хьо,т1ех мерза хилахь,верриг д1акхоллур ву.Де тоьлча,кура а ма вала,амма деэшарх,кураллех а ма вада;коьртаниг къонахчалла ду!Даьхнел а ч1ог1а ларъе хьайн ц1е:веллачул т1аьхьа а юьсуерг иза ю.Хьо санначу нийсархошлахь накъост харжа дог ц1енаниг,куьг ч1ог1аниг.Айп данне а доцу доттаг1 лехнарг,доттаг1 воцуш висина.Г1алат гечде,ямартло ма гечъе.Хьо даима а тешаме хила доттаг1чунна.Накъост кхерамехь а витина,хьо к1елхьарвалахь,дийна воллушехь велла ву хьо.Амма накъостех тарвалархьама,цаьргара вониг схьа а ма эца.Цкъа а ма 1амаделахь маларрий,цигаьркий!Зударшца леррина оьзда а хилалахь.(Сулаев С. «Лаьмнаша ца дицдо»)

**План**

1.Даймахкал деза х1умма цахилар.

2.Къонахчуьнгахь товш доцург.

3.Дин некъаца бевза,к1ант арахь вевза.

4.Нахана делларг карийна,шена дитинарг дайна.

5.Коьртаниг-къонахчалла хилар.

6.Шен ц1е ларъян езар.

7.Доттаг1чуьнца тешаме хила везар

**Ч1ег1ардиган баркалла**

Тхан юьртахь вехаш 1аш ши доттаг1 вара,Эскарханан 1аьлвий,Якъубан Махьмий.Мукъачу хенахь цу шинна уггар дукхадезаш а,сакъералуш а долу сада1ар-ч1ерий лецар дара.Ч1ерий цушиммо 1аламан муьлхачу хенахь-1ай а,б1аьста а,аьхка а,гурахь а лоьцура.

Ши доттаг1 ваханера цхьана 1ай ч1ерий леца.Хаза шаьшшинна м1ерий дог1а меттигаш кечйина,ц1е латийна,шалго къоьжалгана т1е яй оьллина,кхано шайна ч1ерий кхехко кечам бира доттаг1аша.

Тахана муьрг дика тухура ч1еро.М1ера т1ера охьа баькх-баьккхина ч1ара 1аьлвиссий,Махьмассий шаьшшинна т1ехьа лай т1е охьакхуссура.Делкъал т1аьххьалц ч1ерий а лецна,мацвеллачу шина доттаг1чун х1ума яа безам хилира.Лецна ч1ерий схьагулдан дагахь хьалаг1аьттина ши доттаг1 лай т1ехула д1асахьоьжура.Амма гуш цхьа а ч1ара –м бацара.Юххе деана цхьа а адам доцуш,ч1ерий дайнера.Гондахьа гуш цхьа олхазар лелла лар яра.Кхушиммо кхин башха тидам а ца бора оцу ларан.Ц1аьххьана Махьмас элира:

-Х1ара лараш вайшиннан букъа т1ехьара дуьйна д1а баса кхаччалц д1аоьхуш ю.Хьажа вайша.Вайн къу цигахь хила мегара.

Х1ара шиъ лорах вахара.Бердах йоллуш къона б1аьллинг яра.Цуьнан орамаш к1елахь баьккхина жима к1аг а бара.Леррина хьаьжча,т1едеанчу шина адамна дуьхьало ен сурт х1иттош,з1ок а г1иттош 1аш ч1ег1аг яра.

-Собар делахь,1аьлви.Кхуьнан бенахь гушдерш вайшиннан ч1ерий ду моьттуш ву-кх со,-элира Махьмас.

Т1еваханчу 1аьлвис дуьхьало еш,з1ок етташ йолу ч1ег1аг схьалецира.Д1ахьаьжча,ч1ег1аган т1ам лазийна а бара.Цу т1ехула т1е лайлахула текхийна баша а бина,т1оман пелагех ша а бина,т1ам базбелла бара.1аьлвис ц1ерга а яьхьна,т1ома т1ера ша башош,ц1ера т1е уьйхьира иза.Т1ам парг1атбелира.

1аьнан доца де чекхдолуш лаьттара.Ч1ег1агна бенахь долу ч1ерий шаьш долчохь а дитина,ч1ерийлецархой ц1абаха новкъабевлира.Хьуьнан эладитанча,ямарт олхазар делахь а,шаьшшингахь адамалла хиларе терра,де доьхначу ч1ег1агах къахийтира цушинна.Цул т1аьхьа 1аьлвий,Махьмий ч1ерий леца кхечу айми т1е ца воьдуш,ч1ег1аг-дархо йолчу вог1ура.Иштта цхьа-ши к1ира д1аделира кхушиммо оцу олхазаран терго а еш,ч1ерий а лоьцуш,х1ара шиъ лелаш.Ц1ера а яхьара ч1ег1агна яа х1ума.Къахка а ца къаьхкара ч1ег1аг адамех х1инца.Ч1ег1аг де-дийне мел дели толуш лаьттара.Т1ома яла а г1оьртара,амма гена ца яхалора х1аваэхула.

Цхьана дийнахь хьалха санна,ши доттаг1 айми т1е ч1ерий леца веара.Ч1ерийлецархой айме схьакхаьчча ч1ег1аго лакха т1ера чу къамелаш дора.Хетарехь,ч1ег1аг баркалла олуш яра ша балех цушимма хьалхаяккхарна.Ч1ег1аго аймина гена доццучу моан дитта буьххьехь б1аьста бен а бира.Адамаша шена г1о дина меттиг д1а ца тасалуш,айми йистехь ехха ехира ч1ег1аг.(Хасаев Хь.)

**План:**

1.Уггар а дукхадеза г1уллакх.

2.Т1апъаьлла дайна ч1ерий.

3.Къуьнан лорах вахар.

4.Ч1ег1аг дархо.

5.Ч1ег1аган баркалла.